คลังปิ๊งพิโคไฟแนนซ์แก้หนี้นอกระบบ
สศค. ชงตั้ง “พิโคไฟแนนซ์” แก้ไขหนี้นอกระบบ ให้กู้คนต่างจังหวัดรายละ 5 หมื่นบาท ดอกเบี้ยไม่เกิน 36%
12 พ.ค. 2559

สศค. ชงตั้ง “พิโคไฟแนนซ์” แก้ไขหนี้นอกระบบ ให้กู้คนต่างจังหวัดรายละ 5 หมื่นบาท ดอกเบี้ยไม่เกิน 36%
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังกำลังรวบรวมมาตรการแก้ไขหนี้นอกระบบแบบเบ็ดเสร็จ เพื่อเสนอรวมเป็นแพ็กเกจใหญ่ให้ที่ประชุมคณะรัฐมนตรี (ครม.) พิจารณาในเร็วๆ นี้ โดยเบื้องต้น สศค.ได้เสนอตั้งโครงการสินเชื่อเพื่อประชาชนใช้บริโภคกรณีฉุกเฉิน หรือ พิโคไฟแนนซ์ (PICO Finance) โดยจะเปิดให้เอกชนที่สนใจต้องจดทะเบียนเป็นบริษัทจำกัดหรือบริษัทมหาชน มีทุนจดทะเบียนซึ่งชำระแล้วไม่ต่ำกว่า 5 ล้านบาท เพื่อยื่นเรื่องขออนุญาตจากกระทรวงการคลังในการประกอบธุรกิจ
ทั้งนี้ พิโคไฟแนนซ์จะปล่อยกู้เพื่อแก้หนี้นอกระบบกับปล่อยกู้เพื่อใช้อุปโภคบริโภคได้ไม่เกิน 5 หมื่นบาท/ราย ไม่ต้องใช้หลักประกัน กำหนดอัตรารวมสูงสุดของดอกเบี้ย ค่าปรับ ค่าบริการ และค่าธรรมเนียมที่ผู้ประกอบธุรกิจอาจเรียกเก็บรวมกันแล้วต้องไม่เกิน 36% ต่อปี เน้นปล่อยกู้ในต่างจังหวัด และห้ามปล่อยข้ามจังหวัดที่ได้จดทะเบียนไว้ เป้าหมายคือเป็นแหล่งเงินช่วยผู้มีรายได้น้อยที่กระจายอยู่ในต่างจังหวัด ต่างกับสินเชื่อนาโนไฟแนนซ์ที่เน้นปล่อยกู้ประชาชนทั่วไปในวงเงินรายละไม่เกิน 1 แสนบาท